text: 
  Men rastløsheden skyldes snarere de 150 pressefolk uden for hotellet. 
  Om et øjeblik slippes de ind.
  
  Marco van Basten, af mange udråbt til verdens bedste og mest 
  komplette angriber, ved, hvad der venter.
  
  Så sker det. Hoteldøren åbnes. Verdens-pressen bestormer den 27-årige 
  målkonge.
  
  Alle vil vide alt forud for Hollands EM-semifinale mod Danmark.
  
  AFSLAPPET
  
  Marco van Basten i afslappet påklædning, grå T-shirt med blå mønstre, 
  sorte shorts samt bare tæer i badetøfler, flader ud i en dyb 
  lænestol, alt imens han får stukket en halv snes mikrofoner op foran 
  ansigtet, og kameraerne snurrer.
  
  Man noterer sig straks, at de største er de nemmeste i sportens 
  verden.
  
  Verdensstjernen besvarer høfligt alverdens spørgsmål med engleagtig 
  tålmodighed. På flamsk, på tysk, på engelsk, på italiensk, på svensk. 
  Og på dansk ...
  
  Marco, lige et spørgsmål fra en dansk journalist?
  
  " Du er velkommen, " siger han imødekommende. "
  
  Hvordan vurderer du det danske landsholds styrke?
  
  " Danmark har et godt kollektiv. Jeg fornemmer, at spillerne står 
  sammen.
  
  
  
  